ബാലി ബരത് ദേശീയോദ്യാനം

[thumb|250px|right|വംശനാശഭീഷണി നേരിടുന്ന [Bali myna|ബാലി മൈനയുടെ അവസാന ആശ്രയമാണ് ദേശീയ ഉദ്യാനം]]

**[[ബാലി ബരത് ദേശീയോദ്യാനം]]** ഇന്തോനേഷ്യയിലെ ബാലിയിലെ ബുലെലെങ്ങ് റീജൻസിയിൽ സ്ഥിതിചെയ്യുന്നു. സമുദ്രതീരത്ത് സ്ഥിതിചെയ്യുന്ന സംരക്ഷിത പ്രദേശമായ ഈ ദേശീയോദ്യാനം 1941-ലാണ് സ്ഥാപിതമായത്. ഇന്ന് 19,000 ഹെക്ടർ വിസ്തീർണ്ണം ഉള്ള ഈ പ്രദേശം, തുടക്കത്തിൽ 77,000 ഹെക്ടർ വിസ്തൃതിയുണ്ടായിരുന്നു. ഉദ്യാനത്തിനു ചുറ്റും ഉള്ള 190 ചതുരശ്രകിലോമീറ്ററിൽ 158 ചതുരശ്രകിലോമീറ്റർ പ്രദേശം കരയിലും ബാക്കിഭാഗം (ബാലിയിലെ ആകെയുള്ള കരയുടെ 5% ) കടലിലുമായി കിടക്കുന്നു. ഉദ്യാനത്തിന്റെ പടിഞ്ഞാറുഭാഗത്ത് ഗില്ലിമാനുക് തുറമുഖവും കിഴക്കുഭാഗത്ത് ഗോറിസ് ഗ്രാമവും സ്ഥിതിചെയ്യുന്നു. ഈ ഉദ്യാനത്തിൽ മെർബുക്ക് പർവ്വതവും (1,388മീ), പറ്റസ് പർവ്വതവും (1,412 മീ) കിഴക്കൻ സംരക്ഷിതഭാഗങ്ങളിൽ ഏതാനും അഗ്നിപർവ്വതങ്ങളും കാണപ്പെടുന്നു. പ്രപറ്റ് അഗുങ് ഉപദ്വീപിന്റെ മുഴുവൻ ഭാഗങ്ങളും ഈ ദേശീയോദ്യാനത്തിൽ ഉൾക്കൊള്ളുന്നു. വനത്തിന്റെ പ്രത്യേകതയനുസരിച്ച് ജീവികളുടെയും സസ്യങ്ങളുടെയും വാസസ്ഥലവും വ്യത്യാസപ്പെട്ടിരിക്കുന്നു. ഇവിടെ മഴക്കാടുകളും, വരണ്ട സാവന്ന പ്രദേശങ്ങളും, അക്കേഷ്യാ മരങ്ങൾ നിറഞ്ഞ കുറ്റിക്കാടുകളും, വിവിധയിനം മരങ്ങൾ നിറഞ്ഞ വനങ്ങളും, ഉയർന്ന പ്രദേശങ്ങളിലുള്ള പർവ്വതപ്രദേശങ്ങളിൽ കാണപ്പെടുന്ന തരം വനങ്ങളും കണ്ടുവരുന്നു. കണ്ടൽക്കാടുകളും ഈ ഉദ്യാനത്തിന്റെ സവിശേഷതയാണ്.

## കാലാവസ്ഥ
ഈ ഉദ്യാനത്തിൽ മിതോഷ്ണവും, ഈർപ്പം നിറഞ്ഞതുമായ കാലാവസ്ഥയാണ് അനുഭവപ്പെടുന്നത്. വർഷം മുഴുവനും കാണപ്പെടുന്ന താപനില 30-35°C (85-95°F) ആണ്. ഏപ്രിൽ മുതൽ ഒക്ടോംബർ വരെ വരണ്ട കാലാവസ്ഥയും, നവംബർ മുതൽ മാർച്ച് വരെ മഴക്കാലവുമാണ്.

## സസ്യമൃഗജാലങ്ങൾ
ബാലി ബരത് ദേശീയോദ്യാനത്തിന്റെ ചെറിയ ഭാഗത്തുപോലും വളരെ വലിയ ജൈവവൈവിധ്യമാണുള്ളത്. ഈ ഉദ്യാനമേഖലയിൽ 175 വ്യത്യസ്തയിനം സസ്യങ്ങളും, ഇവയിൽ പ്രധാനപ്പെട്ട വർഗ്ഗങ്ങളായ അരിയാപൊരിയൻ (ശാസ്ത്രീയനാമം: *Antidesma bunius*), മണിമരുത് അഥവാ പൂമരുത് (ശാസ്ത്രീയനാമം: *Lagerstroemia reginae*), ചന്ദനം (Sandal wood tree) (ശാസ്ത്രീയനാമം *Santalum album*), കാൻഡിൽ നട്ട് (*Aleurites moluccanus*), മലമ്പരത്തി (ശാസ്ത്രീയനാമം: *Sterculia foetida*), മാഫ് നട്ട് (*Garcinia dulcis*), ഏഴിലം‌പാല (ശാസ്ത്രീയനാമം: *Alstonia scholaris*), വീട്ടി (ശാസ്ത്രീയനാമം:*Dalbergia latifolia*), തുടങ്ങിയ സസ്യജാലങ്ങളെയും കണ്ടുവരുന്നു.

പ്രപറ്റ് അഗുങ് ഉപദ്വീപിൽ ധാരാളം പവിഴപുറ്റുകൾ കാണപ്പെടുന്നു. ഈ ഉദ്യാനമേഖലയിൽ 18 കുടുംബങ്ങളിൽ നിന്നുള്ള 110 ഇനം പവിഴപുറ്റുകൾ ഉള്ളതായി രേഖപ്പെടുത്തിയിരിക്കുന്നു. ലോകത്തു ഇതുവരെ രേഖപ്പടുത്തിയിട്ടുള്ള 29 ഇനം മഷ്റൂം പവിഴപുറ്റുകളിൽ 22 ഇനം ഇവിടെ കാണപ്പെടുന്നു. 

ഈ ദേശീയോദ്യാനത്തിൽ 165 വ്യത്യസ്തയിനം പക്ഷികളും കാണപ്പെടുന്നു. ബാലി സ്റ്റാർലിങ് എന്ന ഇനം പക്ഷി ഈ ഉദ്യാനത്തിന്റെ മാത്രം പ്രത്യേകതയാണ്. ഈ പക്ഷിയുടെ സാന്നിദ്ധ്യം ഈ ഉദ്യാനത്തെ ഒന്നാം സ്ഥാനത്തെത്തിക്കുന്നു. വയൽക്കോതിക്കത്രിക (*Hirundo rustica*), ചീനമഞ്ഞക്കിളി (*Oriolus chinensis*), റാക്കറ്റ് റ്റെയിൽട് ട്രീപീ (*Crypsirina temia*), ചുട്ടിപ്പരുന്ത് (*Spilornis cheela*), കാട്ടുപനങ്കാക്ക (*Eurystomus orientalis*), കൊമ്പൻ ശരപ്പക്ഷി (*Hemiprocne coronata*), യെല്ലൊ വെൻറ്ഡ് ബുൾബുൾ (*Pycnonotus goiavier*), ബാലി മൈന (*Leucopsar rothschildi*), ചുയിരാച്ചുക്ക് (*Caprimulgus affinis*), മിൽക്കി സ്റ്റൊർക്ക് (*Mycteria cinerea*), കാക്ക മീൻകൊത്തി (*Halcyon capensis*), വരയൻ കത്രിക (*Cecropis daurica*), ജാവ സ്പാരോ (*Lonchura oryzivora*) എന്നീ ഇനങ്ങളും ഇവിടെ സ്വൈരമായി വിഹരിക്കുന്നു.

ബാന്റെങ് (*Bos javanicus*), ചില്ലിൻഘം വൈൽഡ് കാറ്റിൽ, ഇൻഡ്യൻ മുന്റ്ജക് ഡീയർ (*Muntiacus muntjak*), ജാവ രുസ ഡീയർ (*Rusa timorensis*), കാട്ടുപന്നി (*Sus scrofa*), കടുവ, പുലി എന്നീ സസ്തനികളും, ഹാക്സ്ബിൽ കടലാമ (*Eretmochelys imbricata*), ഏഷ്യൻ വാട്ടർ മോണിറ്റർ (*Varanus salvator*) മുതലായവയും ഈ ഉദ്യാനം വാസസ്ഥലമാക്കിയിരിക്കുന്നു. 1930-ലാണ് അവസാനത്തെ ബാലി കടുവയെ റിപ്പോർട്ടു ചെയ്തിട്ടുള്ളത്.

## വിനോദസഞ്ചാരം
ആഗസ്റ്റ് മുതൽ ഡിസംബർ വരെയാണ്  ബാലി ബരത് ദേശീയോദ്യാനം സന്ദർശിക്കാൻ അനുകൂല സമയം. ഗില്ലിമാനുക്, സിങ്കരാജ തുടങ്ങിയ തുറമുഖ നഗരങ്ങളിലുള്ള റോഡുമാർഗ്ഗവും, കിഴക്കൻ ജാവ യിലെ കീറ്റാപങ് വഴി കടത്തുമാർഗ്ഗവും ഉദ്യാനത്തിലെത്തിച്ചേരാം.

## ചിത്രശാല

പ്രമാണം:Bali Starling - Bali Barat MG 8974 (29654702785).jpg|ബാലി സ്റ്റാർലിങ്
പ്രമാണം:Bep chaetodon semeion.jpg|ബെപ് ചീറ്റോഡൺ സെമിയോൺ
പ്രമാണം:Hippocdeniseorange36.jpg|കടൽകുതിര
പ്രമാണം:Bali Barat mangroves.jpg|ബാലി ബരത് ദേശീയോദ്യാനത്തിലെ കണ്ടൽക്കാടുകൾ
പ്രമാണം: Crypsirina temia.jpg|റാക്കറ്റ് റ്റെയിൽട് ട്രീപീ
പ്രമാണം:Bali tiger zanveld.jpg|thumb|1922-ൽ എം. സാൻവെൽഡ് കൊന്ന ബാലിനീസ് കടുവ 
പ്രമാണം:West Bali National Park Map.png|ബാലി ബരത് ദേശീയോദ്യാനഭൂപടം


## അവലംബം

## പുറം കണ്ണി

*  

വർഗ്ഗം:ഇന്തോനേഷ്യയിലെ ദേശീയോദ്യാനങ്ങൾ
വർഗ്ഗം:ബാലിയിലെ വിനോദസഞ്ചാരകേന്ദ്രങ്ങൾ